Marijini obroci – „Mary's meals“ – u Rivareli

Učenici naše Škole uključili su se u humanitarnu akciju „Marijini obroci“ i prikupljali novčana sredstva za pomoć gladnoj djeci diljem svijeta. Učenici su sa svojim razrednicima pogledali film „Dijete 31“ i tako se upoznali sa ovom humanitarnom organizacijom.

Ova humanitarna akcija pokazala je koliko je veliko srce i želja učenika da pomognu gladnoj i siromašnoj djeci.

Marijini obroci („Mary's meals) su globalni pokret, koji osigurava obroke koji mijenjaju život preko milijun djece u najsiromašnijim zemljama svijeta svakoga dana kad pohađaju školu. Začetnik i osnivač te humanitarne organizacije je gospodin Magnus MacFarlane – Barrow, Škot koji je svoje humanitarno djelovanje započeo dovozeći za vrijeme rata pomoć u Međugorje i u Zagreb.

Topli obrok za gladnu djecu ne znači samo preživljavanje, već mogućnost učenja, napredovanja i nadanja zajedno sa svojim obiteljima u bolje sutra. Prosječno 120 kuna dovoljno je da se jedno dijete nahrani u školi tijekom cijele školske godine.

Marijini obroci Hrvatska dio su tog međunarodnog projekta, koji ima cilj da svako dijete dobije hranjivi dnevni obrok na mjestu obrazovanja. Marijini obroci Hrvatska, zahvaljujući dobroti svojih donatora i podupiratelja, imaju otvorenih deset školskih kuhinja – 4 u Malaviju, 1 u Ekvadoru, 3 u Beninu i 2 u Liberiji u kojima se trenutno hrani oko 11 000 djece.

Svim učenicima veliko hvala od srca na ljubavi i dobroti koju su pokazali za gladnu djecu!